La Fira de Nadal del Comerç se celebrarà el pròxim cap de setmana
03 de desembre de 2021

La Fira de Nadal del Comerç tornarà a celebrar-se aquest pròxim cap de setmana de l'11 i 12 de desembre en la plaça del País Valencià de l'Eliana. En ella es donaran de nou cita un total de 30 estands de restauració i serveis que conformen una bona mostra de l'oferta comercial de la localitat. L'objectiu de l'Ajuntament amb aquesta acció és dinamitzar l'economia local de cara a la campanya nadalenca. Una campanya que, a més, està acompanyada per un emotiu vídeo que convida a la ciutadania a viure aquestes festes des de la tradició i anima a consumir tot allò que necessita sense eixir de l'Eliana.

La fira estarà oberta el dissabte des de les 10 del matí i fins a les 12 de la nit. A partir de les 11 hores el Centre de Dia Moncalet oferirà unes nadales a les persones visitants i, posteriorment, se celebraran tallers amb monitors per als més menuts i el Racó de Papà Noel, on podran entregar les seues cartes carregades de desitjos. La inauguració oficial tindrà lloc a les 12 del migdia, mentre que a la vesprada els tallers continuaran fins a les 19 hores. A les 18 hores serà la inauguració del Betlem de Playmobil instal·lat en les porxades de l'Ajuntament i a partir de les 20 hores l'actuació del grup de música popular valenciana i mediterrània, Urbàlia Rurana, tancarà el programa d'activitats.

Per la seua part el diumenge dia 12, a partir de les 11 del matí continuaran els tallers infantils i a les 12 hores tindrà lloc la Desfilada de Moda dels comerços locals. A la vesprada, a les 17.30 hores se celebrarà el contacontes especial 25N que va quedar suspés per la pluja el mes de novembre passat. ‘El cofre de la igualtat’ s'obrirà per als i les més menudes en el qual descobriràn contes de princeses que s'enfronten a dracs en lloc de quedar-se tancades a la torre; a més la vesprada prosseguirà amb més activitats i el racó de Papà Noel. A partir de les 20 hores se celebrarà la conclusió de la Fira 2021 amb focs artificials.

L'edil de Promoció Econòmica, Marta Andrés, ha animat a tota la ciutadania a consumir i donar suport al comerç local en aquest retorn de la fira, després que l'any 2020 no es poguera celebrar a causa de la pandèmia. Així mateix, ha recordat que si bé l'esdeveniment se celebrarà a l'aire lliure, en aquesta edició serà obligatori l'ús de mascareta en tot moment dins del recinte firal, així com mantindre la distància de seguretat interpersonal.